stanford-oval/wikipedia huggingface dataset:
פרדי מאק
פעילות החברה > הלוואות תואמות

משרד השיכון האמריקאי אינו מאפשר לחברה לרכוש מבנקי המשכנתאות כל הלוואת משכנתה, אלא רק כזו העומדת בקריטריונים שקובע המשרד. בין היתר כוללים הקריטריונים גם הגבלה על סכום הלוואת המשכנתה המרבי, הגבלה התלויה בין היתר באזור בו שוכן המבנה הממושכן, ובמספר יחידות הדיור שהוא מכיל. ההגבלה נובעת מהעובדה שמטרתה החוקית של החברה היא לתמוך במשכנתאות למשפחות מהמעמדות הבינוני והנמוך בלבד. כך למשל, באזורים יקרים כמו אלסקה, הוואי, גואם ואיי הבתולה האמריקאיים, סכום ההלוואה המרבי גבוה ב-50% מהממוצע. כמו כן, סכום ההלוואה המרבי גבוה יותר עבור מבנים הכוללים 2–4 יחידות דיור לעומת מבנים הכוללים יחידת דיור אחת. מדי שנה, מעדכן המשרד את סכום ההלוואה המרבי על פי נתונים סטטיסטיים שהוא אוסף על שינויים במחירי הנדל"ן בארצות הברית במהלך השנה החולפת. בשנת 1983 היה הסכום המרבי כ-100,000 דולר, ב-1993 - 200,000 דולר, ב-2002 - 300,000 דולר וב-2007 - 400,000 דולר.
כתוצאה מהגבלה זו, פרדי ואחיותיה אינן רשאיות לסחור בהלוואות משכנתה שאינן עומדות בקריטריונים דלעיל. ייתכן שמשום כך, נוטלי המשכנתאות שאינן עומדות בקריטריונים, המכונות משכנתאות סאב-פריים, נדרשים לשלם על הלוואות המשכנתה ריבית הגבוהה ברבע עד חצי אחוז מהריבית הנלקחת על הלוואות שכן עומדות בקריטריונים. הלוואת משכנתה העוברת את סכום ההלוואה המרבי מכונה "הלוואת ג'מבו". עם זאת, ב-13 בפברואר 2008 שינויי חקיקה בקונגרס התירו לפרדי להיכנס באופן חלקי לשוק "הלוואות הג'מבו", על מנת לסייע בייצוב שוק זה במדינות בהן הדיור יקר במיוחד, דוגמת קליפורניה.
בשלהי שנות ה-90 החלו פרדי ואחותה לרכוש גם משכנתאות סאב-פריים, כפי שמתירה להן החקיקה, ועד לשנת 2002 נתח השוק שלהן בתחום הגיע לכ-11%. באותה השנה החליטה החברה להגביר באופן משמעותי את פעילותה בתחום זה, על-מנת לאתר לווי סאב-פריים שלמעשה זכאים להלוואה בתנאים רגילים, וכן להוריד את עלויות המשכנתה ללווים הקרובים לעמידה בתנאים של דירוג אשראי A, כלומר בעלי דירוג אשראי A מינוס. במסגרת זו, באפריל 2007 החברה רכשה משכנתאות סאב-פריים בשווי 20 מיליארד דולר, ובחודשים מאי עד דצמבר באותה השנה רכשה משכנתאות רגילות בשווי 43 מיליארד דולר, של לווים שאלמלא התערבותה בשוק היו נאלצים ליטול הלוואות סאב-פריים.
פעילות החברה > ביטחונות, סובסידיות והלאמה

באופן רשמי, מאז שנת 1989 ועד ספטמבר 2008, לפרדי מאק לא היה כל גיבוי רשמי מטעם ממשלת ארצות הברית. מצדה, פרדי מאק הצהירה כי "איגרות חוב הנושאות ריבית מכל סוג שהוא.., אינן מהוות חובות או התחייבויות מצד ארצות הברית או מצד כל סוכנות או גוף השייך לארצות הברית, מלבד פרדי מאק." איגרות החוב של פרדי מאק לא מומנו או הובטחו על ידי הממשל האמריקאי. איגרות החוב הללו לא נהנו מכל סוג של ערבות ממשלתית לכך שתפרענה במועד. דבר זה נכתב במפורש בדברי-החקיקה שיצרו את פרדי מאק, על איגרות החוב עצמן ובהודעות רבות שנמסרו מטעם החברה.
עם זאת, רווחה אמונה בקרב כלכלנים ולפיה איגרות החוב של פרדי מאק נהנו ממידה מסוימת של ערבות ממשלתית מרומזת, ורבים מהמשקיעים האמינו כי הממשל ימנע קריסה הרת אסון של פרדי מאק ופאני מאי, משום שהן "גדולות מכדי ליפול". ורנון סמית', חתן פרס נובל לכלכלה לשנת 2002, כינה את פרדי ופאני "סוכנויות המגובות במשתמע על ידי משלם המיסים". האקונומיסט התייחס אל ה"ערבות המשתמעת של הממשלה" לפרדי ופאני. מנהל משרד התקציב בקונגרס (האמון על הערכות תקציב הרשות המבצעת) בשנת 2001, דן ל. קריפן, העיד בפני הקונגרס כי "להתחייבויות ולאיגרות החוב של חברות במעמדה של פרדי ערך רב בעיני המשקיעים ביחס לאיגרות חוב פרטיות דומות, בשל התפישה שהן נהנות מערבות ממשלתית.." בנוסף, נהנתה פרדי מאק לאורך השנים מסובסידיות שונות שהעניק לה הממשל האמריקאי, ששוויין מוערך ב-6.5 מיליארד דולר לשנה, בדומה לתאגידים פיננסיים הזוכים באופן רשמי לגיבוי פדרלי.
נכון לשנת 2008, פרדי מאק בצוותא עם אחותה פאני מאי היא הבעלים או הערבה למשכנתאות בשווי 5.4 טריליון דולר מתוך 12 טריליון דולר (טריליון בשיטת הספירה האמריקאית = 1,000,000,000,000) המהווים את שוק המשכנתאות בארצות הברית. עובדה זו הפכה את פרדי לרגישה במיוחד למשבר משכנתאות הסאב-פריים. משרד האוצר והבנק המרכזי פעלו בראשית 2008 במספר דרכים על מנת לחזק את ביטחון המשקיעים בחברות, לרבות הגדלת מסגרות האשראי, מתן אפשרות לחברות לקבל הלוואות בריבית נמוכה מהבנק המרכזי, בדומה לבנקים, ומתן האפשרות למשרד האוצר לרכוש מניות של החברות.
באמצע חודש יולי 2008 התעוררה חרושת שמועות ולפיה הממשל הפדרלי יספק לפרדי מאק ביטחונות נוספים באמצעות הזרמת הון לחברה, בשל חוסר היציבות בשווקים והפיננסיים והתחושה הציבורית לפיה החברה הולכת וקרבה לחדלות פרעון. ב-13 ביולי, כל ההשערות התממשו, והממשל הפדרלי החליט לנקוט בפעולות על מנת למנוע את התמוטטותן של החברות. שר האוצר האמריקאי הודיע כי הממשל האמריקאי יבקש היתר משפטי על מנת להשקיע בפרדי מאק. הדבר התאפשר כעבור זמן קצר באמצעות חוק שיכון שעבר בקונגרס. נוסף על כך, הבנק המרכזי של ארצות הברית הודיע על נכונותו להלוות כספים לפרדי מאק.
פעילות החברה > חקירות

בשנת 2003, הודיעה החברה במפתיע כי העריכה בעבר את רווחיה בהערכת-חסר של קרוב ל-5 מיליארד דולר, אחת משגיאות הדו"חות הגדולות ביותר בתולדות שוק ההון האמריקאי. כתוצאה מכך, היא נקנסה ב-125 מיליון דולר. דין-וחשבון בן 200 עמודים שהוציא לאור משרד הפיקוח הפדרלי על מיזמי השיכון, הצביע על העובדה שדו"חות החברה עברו מניפולציה על-מנת לעמוד בציפיות הבורסה לרווחים. החברה חתמה על כתב-הסכמה המבטיח לשפר את מגנוני הבקרה הפנימיים ואת ניהולה התאגידי בעתיד.
ב-18 באפריל 2006, נקנסה פרדי מאק ב-3.8 מיליון דולר על ידי ועדת הבחירות הפדרלית, בגין תרומות בלתי-חוקיות למסעות-בחירות. חלק ניכר מהפוליטיקאים שנהנו מתרומות החברה היו חברים בוועדת השירותים הפיננסיים של בית הנבחרים האמריקאי, פורום שהחלטותיו בעלות השפעה רבה על פרדי מאק. במסגרת זו, פרדי מאק ארגנה למעלה מ-40 אירועי-התרמה בעבור יושב-ראש הוועדה מייקל אוקסלי.
פעילות החברה > הלאמה

ב-7 בספטמבר 2008, מנהל הסוכנות הפדרלית למימון שיכון (FHFA), ג'יימס ב. לוקהארט ה-III, הודיע כי בהתאם לניתוחי הדו"חות, ההערכות הכלכליות וההסמכה החוקית שניתנה לסוכנות, ובהתייעצות עם שר האוצר ונגיד הבנק המרכזי, הוא החליט להלאים את פרדי מאק ופאני מאי. הסוכנות הצהירה כי אין לה כל כוונה לפרק את החברה. ההודעה התפרסמה בעקבות דיווחים יומיים קודם לכן על כך שהממשל הפדרלי מתכנן להשתלט על פרדי ופאני ואף התקיימו בעניין פגישות עם מנכ"ליהן בהתראה קצרה. על-פי התוכנית שהתפרסמה, הממשל הפדרלי, באמצעות הסוכנות, עמד להלאים את החברות, לפטר את מנכ"ליהן ואת מועצות המנהלים שלהן ולהנפיק מניות שיעניקו לממשל אחזקות של 79.9% בחברה. ערכן של מניות שהונפקו בטרם ההלאמה יופחת במידה ניכרת, במאמץ לתמוך בשווי של חוב החברה ושל האג"ח מגובות המשכנתאות שלה. היכולת של משרד האוצר האמריקאי להעביר מזומנים על-מנת לייצב את פרדי ופאני מוגבלת אך ורק על ידי גובה החוב הלאומי שהחוק מאפשר לכל הממשל הפדרלי להתחייב אליו. החוק שעבר ב-30 ביולי 2008 ואיפשר את קיומה של ההשתלטות הממשלתית על החברה, התיר גם להגדיל את תקרת החוב הלאומי המותרת בעוד 800 מיליארד דולר, לסך כולל של 10.7 טריליון דולר. זאת מתוך הנחה שמשרד האוצר יזדקק לגמישות תקציבית זו על מנת לתמוך בבנקי המשכנתאות הפדרליים החדשים. המנכ"ל החדש שמינה הממשל לפרדי מאק הוא דייוויד מ. מופט, לשעבר סגן יו"ר חברת בנקורפ בארצות הברית.
פעילות החברה > הערכת החברה

פרדי מאק נבחרה כאחת מ-"100 החברה הטובות ביותר לאמהות העובדות" בשנת 2004, על ידי כתב-העת "Working Mothers".
פרדי מאק דורגה במקום ה-50 בדירוג פורצ'ן 500 לשנת 2007.
פרדי מאק דורגה במקום העשרים בדירוג פורבס של 2,000 החברות הציבוריות הגדולות בעולם בשנת 2008.
הערות שוליים

↑  הצהרתו המלאה של פולסון, באתר ה־CNN
↑  משרד השיכון האמריקאי, Issue #125, September/October 2002
| --- | --- |
בקרת זהויות :  NLI: 987007459387305171  BnF: cb16674572p (data)  GND: 10369444-4  ISNI: 0000 0001 2230 8418  LCCN: n50001041  NLA: 35078327  VIAF: 155514602   WorldCat (עם VIAF): 155514602
ג'רלד גרין

| --- | --- |
גרין במדי בוסטון סלטיקס בשנת 2017
גרין במדי בוסטון סלטיקס בשנת 2017
 לידה:  26 בינואר 1986 (בן 38) יוסטון שבטקסס, ארצות הברית
 עמדה:  סמול פורוורד, קלע
 גובה:  1.98 מטר
 דראפט:  בחירה מספר 18, 2005 בוסטון סלטיקס
 קבוצות כשחקן
 2005–2007   2007–2008   2008   2008–2009   2009–2010   2010–2011   2011   2011–2012   2012   2012–2013   2013–2015   2015–2016   2016–2017   2017–2019:  בוסטון סלטיקס   מינסוטה טימברוולבס   יוסטון רוקטס   דאלאס מאבריקס   לוקומוטיב קובאן   קרסניה קריליה סמרה   פושאן דראליונס   לוס אנג'לס דיפנדרס   ניו ג'רזי נטס   אינדיאנה פייסרס   פיניקס סאנס   מיאמי היט   בוסטון סלטיקס   יוסטון רוקטס
 הישגים כשחקן
 אלוף תחרות ההטבעות ב-NBA‏ (2007)
ג'רלד גרין הבן (באנגלית: .Gerald Green, Jr; נולד ב-26 בינואר 1986) הוא כדורסלן עבר אמריקאי, אשר שיחק בליגת ה-NBA בין השנים 2005–2019. לאורך התקופה העמיד ממוצעים כוללים של 9.7 נקודות ו-2.5 ריבאונדים למשחק. בעונת 2006/2007 זכה בתחרות ההטבעות של ה-NBA במסגרת סוף שבוע האולסטאר.
נעורים וקריירת תיכונים

גרין נולד וגדל בעיר יוסטון, טקסס. בהיותו תלמיד בכיתה ו' הטביע לסל מאולתר בזמן שענד טבעת, וזו נתקעה במסמר שהיה נעוץ בטבעת הסל. חלק מאצבע הקמיצה שבידו הימנית נתלש, והוא נאלץ לעבור קטיעה של האצבע בין הגליל המקורב לגליל האמצעי.
גרין הצטרף לקבוצת הכדורסל של "תיכון דובי", בו למד, רק בכיתה י', ובשנה שלאחר מכן עבר ללמוד ב"אקדמיית גולף שורס". בשנתו האחרונה בתיכון העמיד ממוצעים של כ-33 נקודות, 12 ריבאונדים, 7 אסיסטים ו-3 חסימות למשחק. במהלך עונה זו נבחר להשתתף במשחק מקדונלד'ס אול-אמריקן ואף הוביל את קלעי המשחק עם 24 נקודות וזכה בתחרות ההטבעות שהתקיימה במסגרת האירוע.
בסיום לימודיו התיכוניים הודיע שילמד באוניברסיטת המדינה של אוקלהומה, אך לאחר מכן חזר בו והעמיד עצמו לבחירה בדראפט ה-NBA.
קריירה מקצועית > בוסטון סלטיקס

למרות התחזיות שייבחר באחד המקומות הראשונים בדראפט 2005, נלקח גרין בבחירה ה-18 בלבד על ידי קבוצת בוסטון סלטיקס. בעונת הרוקי שלו שותף גרין ב-32 משחקים בלבד וקלע 5.2 נקודות בממוצע למשחק, אך בעונתו השנייה קיבל תפקיד משמעותי יותר בקבוצה כמחליפם של פול פירס ו-וולי זרביאק ושיפר את תפוקתו ל-10.4 נקודות למשחק. באותה עונה, 2006/2007, השתתף לראשונה בתחרות ההטבעות ואף הוכרז כזוכה לאחר שגבר על נייט רובינסון, טיירוס תומאס ודווייט הווארד.
קריירה מקצועית > מינסוטה טימברוולבס

ב-31 ביולי 2007, בסיום עונתו השנייה ב-NBA, נשלח בטרייד למינסוטה טימברוולבס יחד עם אל ג'פרסון, ראיין גומס, ת'יאו ראטליף וסבאסטיאן טלפייר, בתמורה לקווין גארנט. בעונת 2007/2008 שותף גרין בשנית בתחרות ההטבעות, וסיים במקום השני לאחר שהפסיד בסיבוב האחרון לדווייט הווארד.
קריירה מקצועית > יוסטון רוקטס

במהלך עונת 2007/2008 ביקש מהנהלת הטימברוולבס להישלח לקבוצה אחרת, וב-21 בפברואר 2008 נענתה בקשתו כשהועבר ליוסטון רוקטס בתמורה לקירק סניידר ובחירת דראפט עתידית. כשבועיים לאחר הטרייד, ב-8 במרץ, שוחרר מהרוקטס ונשאר ללא קבוצה עד סיום העונה.
קריירה מקצועית > דאלאס מאבריקס

ב-1 ביולי 2008 חתם גרין בדאלאס מאבריקס על חוזה לעונה אחת. בדאלאס קיבל את מספר הדקות הנמוך בקריירה - 9.9 בממוצע למשחק - ושותף ב-38 משחקים בלבד, בהם קלע 5.2 נקודות למשחק.
קריירה מקצועית > מחוץ ל-NBA

לקראת עונת 2009/2010 התקשה גרין למצוא קבוצה ב-NBA, ובדצמבר 2009 חתם על חוזה בקבוצת לוקומוטיב קובאן הרוסית. ממוצעיו בליגת העל הרוסית עמדו על 16.3 נקודות בממוצע למשחק ב-17 המשחקים בהם שותף. לקראת סוף העונה, ביוני 2010, שוחרר גרין מהקבוצה.
בעונה הבאה שיחק גרין בקרסניה קריליה סמרה, גם היא מהליגה הרוסית, ואת עונת 2011/2012 החל ב"פושאן דרליונס" מליגת ה-CBA הסינית, ממנה שוחרר כבר בדצמבר 2011.
לקראת תחילת עונת 2011/2012 המקוצרת ב-NBA חתם גרין על חוזה בלוס אנג'לס לייקרס, אך שוחרר ממנה כעבור שבוע. בחודשים ינואר ופברואר 2012 שיחק בקבוצת לוס אנג'לס די-פנדרס מליגת הפיתוח של ה-NBA, וקלע במהלכם 19.1 נקודות למשחק. במשחק האולסטאר של ליגת הפיתוח הוביל גרין את קלעי המשחק עם 28 נקודות אישיות, וזכה בתואר "ה-MVP של משחק האולסטאר".
קריירה מקצועית > ניו ג'רזי נטס

בפברואר 2012 חזר גרין ל-NBA כאשר חתם על חוזה זמני, לעשרה ימים, בניו ג'רזי נטס. ב-18 במרץ הוחתם בנטס עד סיום העונה, במהלכה העמיד ממוצעי שיא של 12.9 נקודות, 3.5 ריבאונדים ו-1.1 אסיסטים למשחק.
קריירה מקצועית > אינדיאנה פייסרס

לקראת עונת 2012/2013 חתם גרין באינדיאנה פייסרס, ובמהלך סוף שבוע האולסטאר ב-NBA השתתף בפעם השלישית בתחרות ההטבעות של ה-NBA.
קריירה מקצועית > פיניקס סאנס

לפני עונת 2013/2014 שלחה אינדיאנה את גרין לפיניקס סאנס, יחד עם הסנטר מיילס פלאמלי ובחירת דראפט עתידית, בתמורה לפאוור פורוורד לואיס סקולה. לאורך העונה הוצב גרין בחמישייה הפותחת ב-48 משחקים, כמחליפם של הגארדים אריק בלדסו וגוראן דרגיץ' שנפצעו לסירוגין. ב-6 במרץ 2014 קלע שיא קריירה של 41 נקודות, כולל שיא של 8 שלשות, בניצחון קבוצתו על אוקלהומה סיטי ת'אנדר. בעונה זו רשם גרין שיאי קריירה בממוצעי דקות למשחק (28.4), נקודות למשחק (15.8), אסיסטים למשחק (1.5), חטיפות למשחק (0.9) וחסימות למשחק (0.5), וכן קלע באחוזים הטובים בקריירה מהשלוש (40%) ומקו העונשין (84.8%). בסיום העונה סיים במקום הרביעי בהצבעה לפרס השחקן המשתפר, אחרי חברו לקבוצה גוראן דרגיץ', לאנס סטיבנסון ואנתוני דייוויס.
קריירה מקצועית > מיאמי היט

ב-9 ביולי 2015, לאחר שנתיים בפיניקס, חתם במיאמי היט על חוזה לעונה אחת.
קריירה מקצועית > החזרה לבוסטון סלטיקס

ב-27 ביולי 2016 חתם גרין על חוזה לעונה אחת בבוסטון סלטיקס, במדיה שיחק בשתי עונותיו הראשונות בליגה (2007-2005).
בספטמבר 2017 חתם במילווקי באקס על חוזה לעונה אחת, אך נופה מהסגל לפני תחילת עונת 2017/2018.
קריירה מקצועית > החזרה ליוסטון רוקטס

ב-28 בדצמבר 2017 חתם ביוסטון רוקטס על חוזה בלי מובטח עד לסיום עונת 2017/2018.
ב-41 המשחקים בהם שותף עד סוף העונה שימש כשחקן ספסל משמעותי, וקלע 12.1 נקודות בממוצע למשחק. בפלייאוף של אותה עונה העפיל עם הרוקטס לגמר המערב, בו הפסידו לגולדן סטייט ווריורס בתוצאה 3–4. לקראת העונה הבאה חתם על הארכת חוזה ביוסטון לעונה נוספת עבור כ-2.4 מיליון דולר.
במשחק הכנה לקראת עונת 2019/2020 נפצע גרין בכף רגלו השמאלית, ודווח שכנראה ייאלץ להחמיץ את כל העונה. בפברואר 2020 הועבר לדנוור נאגטס, ומיד שוחרר ממנה.
בדצמבר 2020, לאחר שהחלים מפציעתו, חתם ביוסטון על חוזה חדש, אולם שוחרר מהקבוצה לפני פתיחת עונת 2020/2021.
באוקטובר 2021 הודיע על פרישתו ממשחק פעיל.
סטטיסטיקות הקריירה > בעונה הסדירה של ה-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2005/2006 | בוסטון | 32 | 3 | 11.7 | 0.478 | 0.300 | 0.784 | 1.3 | 0.6 | 0.4 | 0.1 | 5.2 |
| 2006/2007 | בוסטון | 81 | 26 | 22.0 | 0.419 | 0.368 | 0.805 | 2.6 | 1.0 | 0.5 | 0.3 | 10.4 |
| 2007/2008 | מינסוטה | 29 | 0 | 12.3 | 0.331 | 0.385 | 0.829 | 2.1 | 1.0 | 0.3 | 0.1 | 5.1 |
| 2007/2008 | יוסטון | 1 | 0 | 4.0 | 1.000 | 0.000 | 0.000 | 2.0 | 0.0 | 0.0 | 0.0 | 6.0 |
| 2008/2009 | דאלאס | 38 | 12 | 9.9 | 0.439 | 0.304 | 0.844 | 1.4 | 0.4 | 0.3 | 0.1 | 5.2 |
| 2011/2012 | ניו ג'רזי | 31 | 2 | 25.2 | 0.481 | 0.391 | 0.754 | 3.5 | 1.1 | 0.9 | 0.5 | 12.9 |
| 2012/2013 | אינדיאנה | 60 | 7 | 18.0 | 0.366 | 0.314 | 0.800 | 2.4 | 0.8 | 0.3 | 0.4 | 7.0 |
| 2013/2014 | פיניקס | 82 | 48 | 28.4 | 0.445 | 0.400 | 0.848 | 3.4 | 1.5 | 0.9 | 0.5 | 15.8 |
| 2014/2015 | פיניקס | 74 | 4 | 19.5 | 0.416 | 0.354 | 0.825 | 2.5 | 1.2 | 0.6 | 0.2 | 11.9 |
| 2015/2016 | מיאמי | 69 | 14 | 22.6 | 0.392 | 0.323 | 0.783 | 2.4 | 0.8 | 0.6 | 0.3 | 8.9 |
| 2016/2017 | בוסטון | 47 | 0 | 11.4 | 0.409 | 0.351 | 0.805 | 1.8 | 0.7 | 0.2 | 0.1 | 5.6 |
| 2017/2018 | יוסטון | 41 | 2 | 22.7 | 0.407 | 0.369 | 0.850 | 3.2 | 0.6 | 0.6 | 0.4 | 12.1 |
| 2018/2019 | יוסטון | 73 | 0 | 20.2 | 0.400 | 0.354 | 0.838 | 2.5 | 0.5 | 0.5 | 0.4 | 9.2 |

| קריירה |  | 658 | 118 | 19.8 | 0.417 | 0.361 | 0.818 | 2.5 | 0.9 | 0.5 | 0.3 | 9.7 |
סטטיסטיקות הקריירה > בפלייאוף ה-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2009 | דאלאס | 6 | 0 | 4.3 | 0.286 | 0.200 | 0.500 | 0.3 | 0.0 | 0.2 | 0.0 | 1.8 |
| 2013 | אינדיאנה | 9 | 0 | 11.7 | 0.420 | 0.333 | 1.000 | 1.3 | 0.3 | 0.0 | 0.1 | 6.1 |
| 2016 | מיאמי | 12 | 0 | 9.2 | 0.327 | 0.286 | 0.800 | 1.4 | 0.1 | 0.3 | 0.1 | 3.3 |
| 2017 | בוסטון | 13 | 7 | 14.8 | 0.472 | 0.467 | 0.889 | 1.5 | 0.7 | 0.2 | 0.1 | 7.5 |
| 2018 | יוסטון | 17 | 0 | 16.0 | 0.394 | 0.375 | 0.857 | 2.9 | 0.1 | 0.2 | 0.4 | 6.3 |
| 2019 | יוסטון | 11 | 0 | 8.8 | 0.300 | 0.345 | 1.000 | 1.1 | 0.1 | 0.3 | 0.3 | 3.5 |

| קריירה |  | 68 | 7 | 11.8 | 0.389 | 0.374 | 0.844 | 1.7 | 0.2 | 0.2 | 0.2 | 5.1 |
הערות שוליים

1 2  גרין זוכה בתחרות ההטבעות 2007, באתר nba.com
↑  על הקטיעה באצבעו של גרין, באתר nbcsports.com
↑  דוח משחק המקדונלד'ס אול-אמריקן 2005, באתר teamhayes.net
↑  גרין מסביר את החלטתו לוותר על לימוד במכללה, באתר newsok.com
↑  רשימת הנבחרים בדראפט 2005, באתר basketball-reference.com
1 2 3 4  סטטיסטיקות הקריירה של גרין ב-NBA, באתר basketball-reference.com
↑  גרין נשלח בטרייד למינסוטה, באתר nba.com
↑  גרין נשלח בטרייד ליוסטון, באתר nba.com
↑  יוסטון משחררת את גרין מהקבוצה, באתר nba.com
↑  גרין חותם על חוזה בדאלאס, באתר insidehoops.com
↑  סטטיסטיקות הקריירה של גרין באירופה, באתר euroleague.net
↑  סיכום משחק האולסטאר של ליגת הפיתוח, באתר realgm.com
↑  גרין חותם על חוזה באינדיאנה, באתר nba.com
↑  גרין נשלח בטרייד לפיניקס, באתר nba.com
↑  דוח המשחק של פיניקס מול אוקלהומה סיטי, באתר basketball-reference.com
↑  תוצאות ההצבעות לפרסי עונת 2013/2014, באתר basketball-reference.com
↑  גרין מצטרף למיאמי היט, באתר nba.com
↑  גרין חותם על חוזה בבוסטון סלטיקס, באתר הרשמי של הקבוצה, 27 ביולי 2016
↑  מילווקי באקס מנפה את גרין מסגל הקבוצה, באתר הרשמי של הקבוצה, 14 באוקטובר 2017
↑  גרין חותם על חוזה ביוסטון, באתר הרשמי של הקבוצה, 28 בדצמבר 2017
↑  גרין חותם על הארכת חוזה ביוסטון, באתר bleacherreport.com,‏ 1 ביולי 2018
↑  גרין כנראה יחמיץ את כל העונה, באתר ESPN,‏ 15 באוקטובר 2019
↑  דנוור משחררת את גרין, בעמוד הטוויטר של הקבוצה, 8 בפברואר 2020
↑  גרין חותם על חוזה ביוסטון, באתר הקבוצה, 1 בדצמבר 2020
גרין (מימין) זורק לסל במהלך משחק של פיניקס מול ממפיס גריזליס, 2014
עבדולרחים מוסאווי

| --- | --- |

 לידה:  1960 (בן 64 בערך) קום, איראן 
 מדינה:  איראן 
 השתייכות:  צבא איראן 
 דרגה:  מייג'ור גנרל 
 פעולות ומבצעים
 מלחמת איראן-עיראק 
 
סייד עבדולרחים מוסאווי (בפרסית: سید عبدالرحیم موسوی; נולד ב-1960 בקום) הוא מצביא איראני, המכהן כמפקד העליון הרביעי של צבא הרפובליקה האסלאמית של איראן מאז 21 באוגוסט 2017 (באותה שנה מוחמד-חוסיין דאדרס מונה לסגנו). כראש הצבא הסדיר של איראן, הוא חבר במועצה העליונה לביטחון לאומי של איראן.
קודם כניסתו לתפקיד זה, כיהן כסגן הרמטכ"ל. ולפני כן בשורה של תפקידים בכירים בצבא הסדיר של איראן, החל מספטמבר 2005.
בדצמבר 2022 הוטלו על מוסאווי ועל בכירים במשמרות המהפכה האיראניים סנקציות בידי האיחוד האירופי בשל פעילותם במהלך דיכוי ההפגנות שהתעוררו לאחר מותה של מהסא אמיני. לפי האיחוד האירופי, תיאר מוסאווי את ההפגנות כמרד מאורגן על ידי אויבי איראן, כדי להצדיק התערבות של הצבא בנעשה באמתלה של מלחמה באיום זר. בשל כך הואשם בהפרת זכויות אדם.
בין כך ובין כך

בין כך ובין כך הוא אלבום סולו מספר 18 של הזמר החסידי הבולט אברהם פריד. האלבום יצא בדצמבר 2006 בחברת גל פז האלבום מכיל שירים באנגלית, עברית ויידיש. שיר בולט ביותר הוא שיר שפריד הקדיש לאביו "Father Don't Cry" בעברית, אבא אל תבכה, האלבום זכה למעמד אלבום פלטינה בישראל עם מכירות של למעלה מ-30,000 עותקים.
רקע

מהאלבום יצא הלהיט "אבא אל תבכה". באלבום הוא מוצג כקליפ לשיר ויש לו כמיליון צפיות, ועוד כמה שירים מוכרים כמו מצליח משיח ואל תירא.
אברהם פריד עצמו הלחין את רוב האלבום, חלקו לחנים מסורתיים וחלקו לחנים חדשים וקצביים.
מלחין בולט נוסף הוא יוסי גרין ששיתף פעולה עם אברהם פריד במשך שנים רבות, בהלחנה ובשירה משותפת.
רשימת רצועות

| מס' | שם | מילים | לחן | משך |
| --- | --- | --- | --- | --- |
| 1. | מצליח משיח  | רש"י פרשת נשא | אליעזר קאליש | 4:36 |
| 2. | ביישנים  | מסכת יבמות דף ע"ט ע"א | יוסי גרין | 4:03 |
| 3. | מנורה  | ילקוט שמעוני ישעיהו ס' רמז תצ"ט | אברהם פריד | 5:45 |
| 4. | בין כך  | ע"פ מלאכי א', ב' | אברהם פריד | 4:13 |
| 5. | אל תירא  | ע"פ מסכת סוטה | אברהם פריד, משה לאופר | 4:26 |
| 6. | Father don't cry (קליפ)  | אברהם פריד | אברהם פריד | 5:50 |
| 7. | מלכא דעלמא  | תפילת שחרית בשבת | יוסי גרין | 6:11 |
| 8. | לא אבוא  | מסכת תענית דף ה' ע"א | יוסי גרין | 6:12 |
| 9. | שתטע  | פרשת היראה | אליעזר קאליש | 4:26 |
| 10. | גאט פון אברהם  | הרב לוי יצחק מברדיטשב | מסורתי | 7:05 |
| 11. | נו נו נו  | ברכת המזון | אברהם פריד | 3:37 |
| 12. | כל העוסק  | ברכות דף ה' | הרב הלל פלאי | 6:06 |
| 13. | בזו השעה  | סליחות לעשרת ימי תשובה | פנחס וובר | 6:39 |
הערות שוליים

↑  מצוין בתוך הכתבה, אתר שטורעם ניסן תשס"ז.
| אברהם פריד |
| --- | --- | --- |
| אלבומים | אף יהודי לא ישאר מאחור • זה הזמן • תנו שבח • קץ לגלות • מלווה מלכה • מעגל השנה 2 • אנחנו מוכנים • מעגל השנה 3 •   אדרבה • אוצרות יהודיים (שני חלקים, כל אחד ביידיש ובעברית) • שטר התנאים • ברכה והצלחה • האפ קאזאק • חזק! • ניגון הבעש"ט • יחיד ורבים • אבינו מלכנו • בין כך ובין כך • הלהיטים הגדולים • יענקל יענקל • אוסף להיטי העשור • רצוננו לראות את מלכנו • א מחייה •  אוצר של יראת שמיים • כמה טוב שנפגשנו • פרויקט רילקס עם אברהם פריד (שני חלקים) • Good Old Days • אברהם פריד בהופעה חיה בישראל (אלבום כפול) |  |
| סינגלים | עלה קטן שלי • כי הרבית • כמה טוב שנפגשנו • ירושלים שבלב • הנני בידך • אחים בנפש • עובר מה שעובר • אבא • אוטוטו • בצורת • רצוננו |  |
| --- | --- |
בקרת זהויות :  MusicBrainz release group: 7e17afd2-6481-4c18-820b-0bc6f29ff655
מזי כהן (אלבום)

| --- | --- |

 אלבום אולפן מאת מזי כהן
 יצא לאור:  1988
 הוקלט:  אולפני טריטון
 סוגה:  מוזיקת רוק
 שפה:  עברית
 אורך:  43:29
 חברת תקליטים:  הד ארצי
 הפקה:  איתן גדרון
מזי כהן הוא אלבום הבכורה של הזמרת מזי כהן, אשר יצא לאור בשנת 1988 ובו שירים שאת כל המילים כתבה הפזמונאית רוני ערן והלחנים של מזי כהן, חלקם בשיתוף עם המפיק המוזיקלי איתן גדרון; היוצא דופן הוא השיר "שם באבן" שהוא תרגום השיר Army Dreamers (אנ') של קייט בוש.
הפקה

בשנת 1981 חתמה כהן, לאחר שהתפרסמה עם להקת "גזוז" וכזמרת במספר שיתופי פעולה עם אמנים שונים, על חוזה הקלטות עם חברת "סי. בי. אס. ישראל" (שהפכה אחר כך ל-NMC). הפקת התקליט נדחתה מספר פעמים, אך כהן חידשה את החוזה כל שנה בתקווה שהפקתו תתחיל. בינתיים השתתפה בהפקות שונות וזכתה להצלחה עם הופעותיה באופרת הרוק "מאמי" (סי. בי. אס. אף הוציא לאור את אלבום ההופעה). בתחילת 1987 החליטה להפיק תקליט על חשבונה יחד עם חברה לחיים (בהמשך בעלה) איש הסאונד איתן ויסלר. עם הצלחת הסינגל הראשון "חופשת מולדת" בתחנות הרדיו, נחתם הסכם ההפצה עם חברת "הד ארצי" בתחילת 1988. יציאת התקליט התעכבה מספר שבועות עד שהתקבל אישור מקייט בוש להשתמש בשירה "שם באבן" באלבום - שיר אנטי מלחמתי שהוקלט כדואט עם מתי כספי.
בסוף 1990 זכתה כהן בתביעה נגד "סי. בי. אס.", אך הפסידה בערעור.
האלבום מכר כ-7,000 עותקים עד סוף 1990. חלק משיריו בוצעו בגרסאות כיסוי בתחרויות מוזיקה טלוויזיוניות.
רשימת השירים

| מס' | שם | משך |
| --- | --- | --- |
| 1. | חופשת מולדת  | 4:46 |
| 2. | יוצא לאור  | 4:40 |
| 3. | הצגה יומית  | 5:12 |
| 4. | בוא בטוב  | 4:20 |
| 5. | מותק תל אביב  | 4:00 |
| 6. | תחנה בזמן  | 3:36 |
| 7. | שבע  | 5:15 |
| 8. | שם באבן  | 3:05 |
| 9. | תרגיל נסיגה אחרון  | 4:05 |
| 10. | מתוח  | 4:30 |
| משך כולל: | משך כולל: | 43:29 |
הערות שוליים

↑  אבי מורגנשטרן, מעידות בטקסטים, מעריב, 20 במרץ 1987
↑  תקליט בעבודה, חדשות, 20 בפברואר 1987
1 2  דודי פטימר, ‏"אני מנותקת. ביישנית. זה האופי שלי": מזי כהן חוזרת עם שיר חדש, באתר מעריב אונליין, 26 ביוני 2020
↑  מזי מחכה לתשובה, מעריב, 13 באפריל 1988
↑  עתי"ם, מזי כהן תקבל 31 אלף דולר פיצויים מסי.בי.אס, חדשות, 8 בנובמבר 1990
↑  טל פרי, אן.אם.סי. תפצה את הזמרת מזי כהן ב־30.000 דולר, מעריב, 6 בנובמבר 1990
ואט סותאט

בלילה
ואט סותאט ונדנדת הענק
פרא סרי סאקאיאמוני- פסל הבודהה בואט סותאט
ואט סותאט או, בשמו המלא ואט סותאט תפהאוואראראם (בתאילנדית: วัดสุทัศนเทพวราราม) הוא מקדש מלכותי בודהיסטי הממוקם בעיר בנגקוק (אחד מעשרה מקדשים מלכותיים בעיר). המקדש ממוקם בדרך באמרונגמואנג שבמרכז העיר.
היסטוריה

עבודות הקמת המקדש החלו בהוראת מלך תאילנד ראמה הראשון בשנת 1807. העבודות נמשכו בתקופתו של המלך ראמה השני (באותה עת נבנו דלתות העץ של המקדש), והקמתו הושלמה בתקופתו של המלך ראמה השלישי בשנת 1847.
במקדש הוצב הפסל פרא סרי שאקאיאמוני - פסלו של הבודהה שהועבר ממחוז סוקהותאי.
במתחם התחתון של המקדש 18 פגודות בסגנון סיני.
למול המקדש ממוקמת נדנדת הענק אשר שימשה בטקסים דתיים.
בשנת 2005 הוגש מתחם המקדש לארגון אונסק"ו כאתר מורשת עולמית. ההצעה טרם אושרה.
בישופות ורדן

| --- | --- |


 
 גאוגרפיה
 יבשת:  אירופה 
 היסטוריה
 תאריכי הקמה:  997 
 תאריכי פירוק:  1552 
 ישות קודמת:  רוזנות ורדן
 ישות יורשת:  ממלכת צרפת שלוש הבישופויות
 
מיקומה של דיוקסיית ורדן
קתדרלת ורדן
הבישופות של ורדן הייתה מדינה של האימפריה הרומית הקדושה. היא הייתה ממוקמת בקצה המערבי של האימפריה וגבלה בממלכת צרפת, בדוכסות לוקסמבורג ובדוכסות באר. זמן מה בסוף שנות ה-90 של המאה ה-10, השליטה של רוזנות ורדן עברה מהרמן מאנם מבית ארדן-ורדן לבישוף של ורדן.